Republikansk presidentdebatt: – Elsker oppmerksomheten, gutter
Nikki Haley ble skyteskive under republikanernes fjerde presidentdebatt.  Den tidligere FN-ambassadøren har de siste ukene blitt mer og mer populær, og har blant annet sikret seg støtte fra flere velstående givere, skriver nyhetsbyrået AP.  Noen favoritt til å bli republikanernes presidentkandidat i valget i 2024, er hun likevel ikke: Det er langt opp på meningsmålingene til den soleklare eneren på listen Donald Trump. Den tidligere presidenten uteble imidlertid fra den TV-sendte debatten i Tuscaloosa i Alabama natt til torsdag, som han også har gjort i de tre foregående debattene. Mens meningsmålingene for tiden viser at rundt 60 prosent vil ha Trump som presidentkandidat, kjemper de fire på debattscenen om «smulene», skriver NTB:  – Elsker oppmerksomheten – Dere har andre kandidater der oppe, som Nikki Haley. Hun gir etter hver gang venstresiden kommer etter henne, sa DeSantis i debattens åpningsrunde, og viste til Haleys støttespillere.  Ramaswamy fulgte etter, og kritiserte formuen Haley har tilegnet seg etter at hun sluttet som USAs FN-ambassadør i 2018. Haley har tidligere også vært guvernør i Sør-Carolina.  – Mattestykket går ikke opp. Det går opp med tanke på at du er korrupt, sa han blant annet. Senere i debatten kalte han Haley for en «fascist». – Jeg elsker all oppmerksomheten, gutter, tusen tak, parerte hun – og kalte konkurrentene «misunnelige».  Den tidligere FN-ambassadøren ble også tatt i forsvar av tidligere New Jersey-guvernør Chris Christie. Han gikk spesielt hardt ut mot det han mente var ufine angrep fra Ramaswamy. – Dette er en smart kvinne som har oppnådd mye. Du bør slutte å fornærme henne, sa han blant annet. Til angrep på Trump Som i de tidligere debattene, var bakteppet tydelig: Ville noen av kandidatene klare å vise seg frem som et reelt alternativ til Trump? Det begynner å haste for de fire andre om de skal klare å kapre noen av hans velgere: Republikanernes første nominasjonsmøte foregår i delstaten Iowa allerede 15. januar. Carrie Sheffield, som kommenterer konservativ politikk i USA, sa før en av de tidligere debattene til Al Jazeera at de republikanske kandidatene er nødt til å balansere på en knivsegg: De må kunne kritisere Trump, men ikke for hardt, skal de klare å tiltrekke seg noen av hans mange velgere.  Under debatten i Alabama natt til torsdag, valgte konkurrentene stort sett å ignorere den soleklare favoritten, skriver AP.  Én kandidat trappet likevel opp sin kritikk av Trump. Tidligere New Jersey-guvernør Chris Christie, som tidligere var en av Trumps største støttespillere, kritiserte også de andre for å ikke «snakke om truslene Trump utgjør for demokratiet».  – Disse tre snakker som om kampen står mellom oss fire. Det er ofte vanskelig å være den eneste på scenen som snakker sant, sa Christie. Fra scenen kalte han den tidligere presidenten for en diktator. – Vi må si sannheten. Han er ikke egnet, sa Christie videre, og refererte til Trump som Voldemort – den onde og maktsyke trollmannen i Harry Potter-universet.  Det skjer etter at Trump selv under et intervju med Fox News tirsdag ikke avviste at han muligens ville oppføre seg som en diktator den første dagen dersom han blir valgt. Se uttalelsen her: 
Natt til onsdag deltok fire kandidater i den fjerde TV-sendte debatten mellom de republikanske presidentkandidatene. Storfavoritten Donald Trump deltok ikke. Flere av konkurrentene gikk spesielt til angrep på tidligere FN-ambassadør Nikki Haley. Én av kandidatene, tidligere New Jersey-guvernør Chris Christie, kritiserte Trump. Han kritiserte også de andre kandidatene for å være «feige» i sin omtale av den tidligere presidenten. 